Tshwane-raad dien strafregtelike aanklagte in teen ANCSkare drom saam voor die voorportaal tydens ‘n onderonsie by ‘n algemene Tshwane-raadsvergadering op 27 September 2016 (Foto verskaf aan Maroela Media) Rachel Mathebe, speaker van die raad, het Maandag gesê die raad het noodsaaklike take om te verrig en verlede week se ontwrigting kan nie geduld word nie. “Ons moet dienslewering opskerp. Dié werk kan nie gekeer word deur die gedrag van net een party nie.” Volgens Mathebe het hulle ook beeldmateriaal van verlede week se voorval aan die polisie oorhandig. “ŉ Klagte is ook by die metro se reëls- en etiekkomitee ingedien.” Die komitee sal nou verhore hou oor die ANC-raadslede se gedrag. Chaos het voor en tydens die raadsvergadering uitgebreek nadat ANC-raadslede gekla het burgemeester Solly Msimanga het onwettige aanstellings gemaak. Oomblikke later het stoele en bottels in die raadsaal rondgevlieg. Maroela Media het vroeër berig die twee vroue, DA-raadslid Elma Nel en EFF-raadslid Anna Masemola, het reeds klagtes van aanranding en intimidasie teen die betrokke raadslid ingedien by die Wonderboompoort-polisie. Nel moes ná die aanval in die Eugene Marais-hospitaal opgeneem word vir behandeling en Masemola is na verneem word na die Steve Biko-hospitaal geneem.